**ΣΥΛΛΟΓΟΣ ΥΠΑΛΛΗΛΩΝ Κ.Υ. ΥΠΟΥΡΓΕΙΟΥ ΠΑΙΔΕΙΑΣ**

**email:syllogos@minedu.gov.gr //www.sykyp.gr Γρ. 044, τηλ. 3442057-58 fax3442513**

**Ανδρέα Παπανδρέου 37 Μαρούσι Τ.Κ. 15180**

 **Μαρούσι, 28 – 4 – 2017**

 **Αρ. Πρ. 87**

**ΑΝΑΚΟΙΝΩΣΗ**

Συναδέλφισσες – Συνάδελφοι

Σε μια χρονική συγκυρία – καμπή για την έκβαση της εργασιακής μας ασφάλειας, σε μια χρονική στιγμή που κρίνεται η θέση των υπαλλήλων της Κ.Υ. στον χώρο της Παιδείας εν όψει των αποφάσεων της πολιτικής ηγεσίας για τον Οργανισμό που θα καθορίσουν το εργασιακό μας μέλλον, σε μια κρίσιμη φάση του αγώνα μας που απαιτεί ομοψυχία και ειλικρινή συνεργασία, κάποιοι επιλέγουν να παίξουν τα κομματικά τους παιχνίδια, να «αντιπολιτευτούν» στείρα την πλειοψηφούσα παράταξη και να διχάσουν το σώμα των συναδέλφων, διασπείροντας παραπλανητικά φόβους και ανησυχίες, αντί να συνδράμουν στη συλλογική προσπάθεια να κατοχυρώσουμε τον θεσμικό ρόλο της Κ.Υ. στο νέο τοπίο.

Όλοι είστε μάρτυρες της διαρκούς επαγρύπνησης του Συλλόγου μας εδώ και πολλούς μήνες, προκειμένου ο επερχόμενος Οργανισμός να μη θίξει την αυτοτέλεια της Κ.Υ. και των υπαλλήλων της. Τα επιχειρήματα που προβάλαμε και οι κίνδυνοι που επισημάναμε από ενδεχόμενη προώθηση Ενιαίου Οργανισμού έχουν επανειλημμένως αναλυθεί σε όλους τους τόνους, τόσο προς την πολιτική ηγεσία, όσο και σε κάθε συνάδελφο χωριστά, αλλά κυρίως στις γενικές συνελεύσεις που έγιναν, προκειμένου να διαβουλευτούμε ως σώμα και να πάρουμε αποφάσεις για τους τρόπους δράσης και αντίδρασής μας.

Μέσα σε αυτό το πλαίσιο της «ανοιχτής» μας επικοινωνίας στην τελευταία μας μαζική Γενική Συνέλευση αποφασίστηκε κατά ισχυρή πλειοψηφία οι υπάλληλοι της Κ.Υ. να καταδείξουμε τη διαμαρτυρία μας για όσα παρασκηνιακά και ερήμην μας αποφασίζονται για εμάς με αποχώρηση από την ΠΟΣΥΠ και ίδρυση νέας Ομοσπονδίας, κρίνοντας ότι η ουσιαστική αυτή και δυναμική κίνηση θα «πιέσει» όλες τις πλευρές να επαναξιολογήσουν τόσο τα κίνητρα όσο και τις επικείμενες αποφάσεις τους για ένα τόσο σοβαρό θέμα, την κατάργηση του Οργανισμού της ΚΥ και την δημιουργία του χαοτικού, μη λειτουργικού Ενιαίου Πανελλαδικού Οργανισμού.

**Η απόφασή μας αυτή, η ισχυρά νομιμοποιημένη από το υπέρτατο θεσμικό όργανο, τη Γενική Συνέλευση, όχι μόνο δεν γίνεται σεβαστή από τη μειοψηφία που επιθυμεί Ενιαίο Οργανισμό, αλλά και υπονομεύεται κατά τρόπο πραξικοπηματικό! Αυθαίρετα, χωρίς θεσμική νομιμοποίηση, «μέλη» του Συλλόγου με αδιαφανείς διαδικασίες και παρασκηνιακές διασυνδέσεις προσπαθούν να εγκαλέσουν το σώμα για ανθενωτική στάση(!), ενώ στην προσπάθειά τους να κάμψουν την αγωνιστικότητά του (γιατί άραγε;) διασπείρουν ανυπόστατες φήμες ότι η ίδρυση νέας Ομοσπονδίας από τους υπαλλήλους της Κ.Υ. δεν θα έχει δήθεν την κάλυψη της ΑΔΕΔΥ!**

Συναδέλφισσες – Συνάδελφοι

 Το Δ.Σ. καταγγέλλει αυτή την αντισυναδελφική και αντιδημοκρατική τακτική περιφρόνησης των θεσμών και των αποφάσεων της Γενικής Συνέλευσης και καλεί τα μέλη του να κρίνουν ο καθένας ξεχωριστά και να καταδικάσουν συλλογικά την προσπάθεια χειραγώγησης και αλλοίωσης της βούλησης που εξέφρασε η Γενική μας Συνέλευση.

 Το Δ.Σ. η πλειοψηφούσα παράταξη, δηλώνει ότι δεν θα ανεχτεί να παίζονται παιχνίδια στις πλάτες των υπαλλήλων της Κ.Υ., ούτε θα επιτρέψει να μετατραπεί ο χώρος δουλειάς μας σε πεδίο κομματικών-συνδικαλιστικών παιχνιδιών και μικροπολιτικών επιδιώξεων, σε μια στιγμή που διακυβεύονται όσο ποτέ τα εργασιακά μας συμφέροντα!

**Κίνητρό μας μοναδικό η προάσπισή τους. Δύναμή μας η εμπιστοσύνη των συναδέλφων.**

**Για το Διοικητικό Συμβούλιο**

**Ο ΠΡΟΕΔΡΟΣ Η ΓΕΝΙΚΗ ΓΡΑΜΜΑΤΕΑΣ**

 Κώστας Κοτζαμπασάκης Τόνια Μητσοτάκη